Slobodná Európa na Pohode 2022
Dnes vychádza nový album Slobodnej Európy Výberofka – Slobodka je aj vo výbere nášho festivalu...:) Slobodná Európa je punkrockovou legendou. V súčasnosti sú jednoznačne v najlepšej koncertnej forme, čoraz častejšie padajú prirovnania k slovenským Rolling Stones – samozrejme, s ďaleko lepším imidžom...:) K stáliciam ako Whisky a Sveťo Korbel pribudol už dávnejšie Laco Lučenič - ten bude mať na Pohode osobné turné, vo štvrtok odohrá koncert "Nemoderný chalan" venovaný Mekymu. Rytmiku spolu s Tuleňom drží na base bývalý člen Davovej Psychózy Rasťo Gore, okrem skvelej hry stoja za zvýšenú pozornosť jeho pohyby, gestá a "ksichty", ktoré parádne kontrastujú s minimalistickou choreografiou "bodliak na plavkách" Laca Lučeniča.
27. máj 2022
Po štyroch radových albumoch dnes vychádza Výberofka, dvojvinyl hitov ako "Podvod", "Pes" či "Analýza dokázala hovno". Album pokrstil pred dvoma týždňami v zaplnenom MMC Mišo Kaščák, ktorý k tomu dodáva: "Oceňujem, že album sa krstil ešte predtým ako vyšiel – čím sú starší, tým majú punkovejší prístup. So Slobodkou sme mali spoločnú skúšobňu, po sebe sme nahrávali albumy a momentálne máme vyrovnané aj počty abstinentov na 2:2. Osobne ma teší, že si z našej kapely vzali príklad a namiesto riflových búnd hrajú v čiernych sakách. Vyzerajú ako komando z Tarantinových filmov a hrajú ako o život. Život je len jeden a vďaka Slobodke vieme, ako sa vysporiadať s problémami. Už to ich radí ku klasikom svetovej hudby a literatúry." Aktuálne Slobodka koncertuje s programom Kristove roky tour sa o šesť týždňov s nami oslávia 25 rokov Pohody.